Nolda (suterot)

## Rupa
Turkaf ezlopik, dis va Ka toriyolt, koe Germana mali jontika tanda divbliyinon blir. Yoltoe Istanbulafa fela, ko Kars sostanafa widavama arte Turka zo stakser. Ta kogrupara va ksera ke yona yikya is ta sutelara va teliz icde enidafa dotalibura zo vuidar. Voxen inafa birgafa jugemera tir enide in va Ipek koeon co rokatrasitir. Battanya tir savsaf milbemik noelton solkureyes va Muhtar liburaretik.

Mali artlapira, Ka zo yaneper : gan ardialokilik zo ganer, va minieson italkkirafa berikya ke Ipek rungruper, do sordopasutes kotlik ke islamevabema keyakser, do cugaf islamevik birgoton blis artukon doalier, do gaderopaf tegulasik kevudar… Kottan yawar da tove ezlopik tuluntawer ise vaon kavangluyar.

Kars widava gan gronon lubesa nolda zo elekar. Jadifa vanama tir rotapafa ise seltafa ilatcewera va pizaca yo abditar. Soe, dezunon gan rena va Ipek, Ka va gracasa mali balemda ezlafa koswavara dimdrasur.

Wenyaxa grustana gan winugarictaga ta rojura va turkafa vedeyeva isu suptuca gan belikevaf alkaf lizoreem pistolenon zo remwir. Bilma ke yon islamevik va konak kosik aytar ise va tizarunta askisa da in albodar va blira ke kotaf koredikeem basrodar.

## Sebuks
**Kar** tir taneaf berpot ke Orhan Pamuk kowedis va gaderopaxo. Kan sorda is jontik esaf koredik is ardialskujeranya, va lingera va vo sollipano gan vonewera ke belikeveem is vedeyevaf mevialasaceem suterotik drager. Va bat turkaf zokaceem budon suler nume batcoba va yona eaftafa volnaca kevon al askir.

Kars xayastanafa widavama keskeon tir lecafa gu seltaf ik gaderopaf ik skapaf zvakeem ke patecta kiren, batlize dum kotlize, Sokasane is suptafa Soka koaykayana gan Mustafa Kemal Atatürk gan islameva zo moakled. Bata islameva koe vielaf drikaceem ke turkafe sane is copuca mejena gan tela loa sanelia va zeitafo tawavo trasir. Koe dere Kars poura va italk koe bema va bogara titickar nume va yona tizafa kevotcera is dere yona bilma tuyer lize birgotaf islamevaf grustaks tid gadesik. 

Voxen **Kar** me tir tcilkberpot kiren inaf askisik va pakovil meviele vanikatcur ise vewar da va tegira ke konakilayan koredikeem malyer. Kotron tir berpotaf grabom, dem tanuskapaf martig kan yona nobafa waltegira ke sutesik (&nbsp;radimiwituca va belisik taon al gilter&nbsp;) is rukuzafa vegedura rotplekusa va bifevlemeem. Koe gaderopaxo ik ar ind Orhan Pamuk me yawar enide danedir volse ganer enide icde coba tegisa va kontan is rotisa lizisiki va tisuca va int bibet. Kotcoba zo goremtrakur ise mecoba tir drikon rovangrupena. Kota blira va intafa esuca isu olyastewesuca, ewavon gu ezlafa koswavara ke Ka dana nuvelar da va keveluca malestur.

Kotcoba tir leca is ikasugdala. Batdume, do rupa wenyaxa zirsena koe Kars is tisa jala ke eaftevik zo doluner. Koredik ke berpot, sixoason va Hegel turemsetikesar da «&nbsp;en dum koe wenyaxe, izva va yordeem ziliwaler. Ise dere, dum koe wenyaxe, tid takrelik kofis va izvaxo&nbsp;».

Tenuyuson va neva, belisik van bali va koredikeem batceson jovler. Loote bati bali tir folvafi, teka skaltewera koton tekawer ise nazbayane rigotafe bibe geltron zo relvad.

## Dere rupel
* **[[Orhan Pamuk]]** : Turkavaf suterotik (&nbsp;1952-&nbsp;)

|style="vertical-align: top;"|

|}